О Б Р А З Л О Ж Е Њ Е

I УСТАВНИ ОСНОВ

Уставни основ за доношење овог закона садржан је у одредби члана 99. став 1. тачка 4. Устава Републике Србије, којом је прописано да Народна скупштина потврђује међународне уговоре кад је законом предвиђена обавеза њиховог потврђивања.

II РАЗЛОЗИ ЗА ДОНОШЕЊЕ ЗАКОНА

Разлози за потврђивање Уговора о зајму уз финансијски протокол потписан 27. новембра 2025. године, између Владе Републике Србије и Владе Републике Француске, између Републике Србије, коју заступа Влада Републике Србије, поступајући преко Министарства финансија, као зајмопримац и BPIFRANCE ASSURANCE EXPORT, који поступа у име, за рачун и под контролом Владе Републике Француске, као зајмодавац, који је потписан 19. децембра 2025. године, у Београду (у даљем тексту: „Уговор о зајму”), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11, 68/15, 95/18, 91/19 и 149/20), према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13), према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2025. годину („Службени гласник РС”, број 94/24), у члану 3. предвиђено је задуживање код Страних инвестиционих корпорација, фондова и банака за финансирање пројекта Развоја вештачке интелигенције у Републици Србији (у даљем тексту: „Пројекат”) у износу до 42.500.000 евра, а који се односи на Уговор о зајму.

Пројекат представља наставак улагања Владе Републике Србије у складу са Националном платформом за вештачку интелигенцију, ради олакшавања развоја и примене технологија вештачке интелигенције, чији је развој дефинисан циљевима и мерама Стратегије развоја вештачке интелигенције у Републици Србији за период од 2020-2025. године, односно 2025-2030. године, као и ради даљег унапређења капацитета вештачке интелигенције у различитим секторима српске привреде.

У циљу сарадње ради утврђивања приоритетних, стратешких пројеката за развој Републике Србије, попут капиталних инфраструктурних пројеката и пројеката у области енергетике, 26. новембра 2020. године, закључен је Споразум између Владе Републике Србије и Владе Републике Француске о сарадњи у области спровођења приоритетних пројеката у Републици Србији, са Анексом 1 од 30. марта 2021. године и Анексом 2 од 25. јуна 2024. године („Службени гласник РС – Међународни уговори”, бр. 7/20, 8/21 и 8/24) (у даљем тексту: Споразум).

Наведеним Споразумом предвиђено је, између осталог, да Влада Републике Француске може обезбедити Влади Републике Србије финансијску подршку за набавку суперкомпјутера, случајеве коришћења вештачке интелигенције (у области одрживе енергије, транспорта, здравља) и за стварање центра изврсности у Републици Србији, као и подршку у управљању пројектима.

Финансијски протокол између Владе Републике Србије и Владе Републике Фpанцуске о сарадњи у области финансирања пројекта развоја рачунара високих перформанси (суперкомпјутер) и вештачке интелигенције потписан је 27. новембра 2025. године, што је био предуслов за директан зајам француског Трезора у максималном износу од 42.500.000 евра, што, у складу са ОЕЦД Аранжманом о извозним кредитима уз државну подршку (у даљем тексту: „ОЕЦД Аранжман”), представља износ од максимално 85% конкретног извозног уговора.

Предвиђеним износом финансираће се извођење предметног Пројекта, на начин да средства морају бити коришћена за финансирање:

- куповине у Француској француске робе и услуга, за коју су одговорни француски добављачи;

- куповине роба и услуга из Републике Србије или трећих земаља, до вредности од 50% износа ове подршке, при чему су за извршење уговора одговорни француски добављачи и под условом да државна француска подршка достављена за трошкове који се односе на куповину српских добара и услуга не прелази 50% износа сваког извозног уговора, како је дефинисано ОЕЦД Аранжманом.

У складу са наведеним, дана 31. марта 2025. године, између Републике Србије - Канцеларије за информационе технологије и електронску управу (у даљем тексту: „Купац”) и Акционарског друштва BULL, са седиштем у Републици Француској, на адреси avenue Jean Jaurès, 78340 Les Clayes-sous-Bois (у даљем тексту: „Продавац”), закључен је Уговор о HPC (суперкомпјутер) и развоју вештачке интелигенције (у даљем тексту: „Комерцијални уговор”), у износу од 50.000.000 евра, којим се прибавља рачунар високих перформанси (суперкомпјутер) са припадајућим и прилагођеним софтвером за унапређење вештачке интелигенције и који ће бити финансиран уз финансијску подршку која се предвиђа предметним финансијским протоколом.

Комерцијалним уговором су дефинисана права, обавеза и дужности уговорних страна у вези са продајом HPC (енг. *High-Performance Computing*) са припадајућим и прилагођеним софтвером и услугама, као и права, обавеза и дужности у вези са пружањем услуга за унапређење вештачке интелигенције у српском екосистему. Поред тога, Комерцијални уговор је подељен на две партије које је Купац обавезан да наручи и предвиђено је да прва уплата аванса буде извршена француском добављачу од стране српског купца у износу од минимум 15% вредности извозног уговора за сваку партију у тренутку њене реализације.

Поред набавке суперкомпјутера, закључивање и реализација Комерцијалног уговора омогућавају развој модела вештачке интелигенције за унапређење јавне управе и коришћење вештачке интелигенције у кључним секторима као што су одржива енергија, транспорт и здравство у Републици Србији.

Закључком Владе 05 Број: 48-14110/2025-1 од 18. децембра 2025. године, утврђена је Основа за вођење преговора са BPIFRANCE ASSURANCE EXPORT који поступа у име, за рачун и под контролом Владе Републике Француске у вези са одобравањем зајма за пројекат куповине рачунара високих перформанси (суперкомпјутера) и сарадње у области вештачке интелигенције, одређен је преговарачки тим Републике Србије и усвојен нацрт Уговора о зајму.

Финансијски услови Уговора о зајму детаљно су дефинисани у Прилогу V (Пријемни образац бр.1), који је Република Србија закључила са BPIFRANCE ASSURANCE EXPORT и подразумевају следеће:

- *зајмопримац*: Република Србија;

- *купац*: Канцеларија за информационе технологије и електронску управу;

- *износ зајма*: 42.500.000 евра од чега је за Партију 1 предвиђен износ од 25.500.000 евра и за Партију 2 износ од 17.000.000 евра;

- *датум почетка отплате*: четрдесет осам (48) месеци од датума целокупне уплате авансног плаћања за Партију 1, што представља датум првог повлачења средстава Зајма;

- *отплата главнице*: 7,5 година од датума почетка отплате;

- *каматна стопа*: Р.К.К.С. (означава Референтну комерцијалну каматну стопу, односно каматну стопу за евро (EУР) коју су утврдили француски државни органи у складу са правилима OECD Аранжмана за извозне кредите) и износи 3,57% годишње;

- *крајњи рок за повлачење средстава за обе партије (Партија 1 и Партија 2)*: 1. јануар 2031. године. Овај рок може, изузетно, бити продужен након међусобног договора путем размене писама између Владе Републике Србије и Владе Републике Француске;

- *Премија ризика*: 2.490.500 евра, плаћа се пре првог повлачења средстава Зајма.

III ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона предвиђа се потврђивање Уговора о зајму уз финансијски протокол потписан 27. новембра 2025. године, између Владе Републике Србије и Владе Републике Француске, између Републике Србије, коју заступа Влада Републике Србије, поступајући преко Министарства финансија, као зајмопримац и BPIFRANCE ASSURANCE EXPORT, који поступа у име, за рачун и под контролом Владе Републике Француске, као зајмодавац, који је потписан 19. децембра 2025. године, у Београду, у оригиналу на српском и француском језику.

Одредба члана 2. овог закона садржи текст Уговора о зајму уз финансијски протокол потписан 27. новембра 2025. године, између Владе Републике Србије и Владе Републике Француске, између Републике Србије, коју заступа Влада Републике Србије, поступајући преко Министарства финансија, као зајмопримац и BPIFRANCE ASSURANCE EXPORT, који поступа у име, за рачун и под контролом Владе Републике Француске, као зајмодавац, у оригиналу на српском језику.

Одредбом члана 3. овог закона предвиђа се ступање на снагу овог закона.

IV ПРОЦЕНА ИЗНОСА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.